PRAPAT คว้ารางวัลโครงการ “TIME” จาก สวทช.
PRAPAT คว้ารางวัล “นวัตกรรมการศึกษาเพื่อสังคม” ภายใต้โครงการ TIME จาก สวทช. ตอกย้ำความสำเร็จในการพัฒนากำลังคนสำหรับการสร้างนวัตกรรมในภาคอุตสาหกรรม เพื่อให้เกิดความยั่งยืนในการพัฒนาประเทศด้วยวิทยาศาสตร์ เทคโนโลยีและนวัตกรรม
PRAPAT คว้ารางวัล “นวัตกรรมการศึกษาเพื่อสังคม” ภายใต้โครงการ TIME จาก สวทช. ตอกย้ำความสำเร็จในการพัฒนากำลังคนสำหรับการสร้างนวัตกรรมในภาคอุตสาหกรรม เพื่อให้เกิดความยั่งยืนในการพัฒนาประเทศด้วยวิทยาศาสตร์ เทคโนโลยีและนวัตกรรม
10 เม.ย. 2566

ดร.จุฬารัตน์ ตันประเสริฐ รองผู้อำนวยการ สำนักงานพัฒนาวิทยาศาสตร์และเทคโนโลยีแห่งชาติ (สวทช.) กระทรวงการอุดมศึกษา วิทยาศาสตร์ วิจัยและนวัตกรรม เปิดเผยว่า ในงานประชุมวิชาการประจำปี สวทช. ครั้งที่ 18 หรือ NAC2023 ได้จัดให้มีพิธีมอบโล่รางวัลนวัตกรรมการศึกษาเพื่อสังคม ให้กับสถานประกอบการตัวอย่าง ที่แสดงถึงศักยภาพในการพัฒนายกระดับความสามารถทางนวัตกรรมของอุตสาหกรรมไทย ผ่านการพัฒนาองค์ความรู้ในการบริหารจัดการกระบวนการสร้างนวัตกรรมอย่างต่อเนื่องภายใต้ชื่อโครงการ “TIME” หรือ Total Innovation Management Enterprise ซึ่งเป็นโครงการพัฒนากำลังคนทักษะสูงรูปแบบใหม่ ที่ต่อยอดความสำเร็จจาก โครงการบูรณาการการเรียนรู้กับการทำงาน (Work-integrated Learning: WiL) และโครงการพัฒนานักวิจัยในอุตสาหกรรมร่วมกับสถานประกอบการขนาดกลาง ของสำนักงานสภานโยบายการอุดมศึกษา วิทยาศาสตร์ วิจัยและนวัตกรรมแห่งชาติ
โดย บริษัท พีรพัฒน์ เทคโนโลยี จำกัด (มหาชน) หรือ PRAPAT หนึ่งในผู้นำตลาดเทคโนโลยีทำความสะอาดในกลุ่มอุตสาหกรรมการบริการและอาหารในภูมิภาคเอเชียตะวันออกฉียงใต้ ด้วยการวิจัยและพัฒนาโซลูชันการทำความสะอาดที่ถูกสุขลักษณะ เป็น 1 ใน 3 สถานประกอบการที่ได้รับรางวัลในปี 2566
นางสาวทัศนีย์ พุ่มจิต ผู้บริหารโครงการความร่วมมือพิเศษกับหน่วยงานภายนอก และผู้จัดการแผนกธุรกิจสระว่ายน้ำ บริษัท พีรพัฒน์ เทคโนโลยี จำกัด (มหาชน) หรือ PRAPAT เปิดเผยว่า การได้รางวัล “นวัตกรรมการศึกษาเพื่อสังคม” ภายใต้โครงการ TIME จาก สวทช. ครั้งนี้ นับเป็นเกียรติของบริษัท ที่ได้เป็นส่วนหนึ่งในการเสริมสร้างความรู้ พร้อมยกระดับการวิจัยพัฒนาเทคโนโลยีและนวัตกรรม โดยบริษัทยินดีให้การสนับสนุนโครงการ TIME ซึ่งเป็นโครงการที่เปิดโอกาสให้นักศึกษาระดับปริญญาโทได้เรียนรู้และการฝึกทักษะการทำงานตามกระบวนการการพัฒนาบุคลากรผู้มีความรู้ด้านการจัดการนวัตกรรมสำหรับอุตสาหกรรม ช่วยให้องค์กรได้แรงงานที่มีทักษะสูง ทำให้เกิดการพัฒนาและยกระดับศักยภาพของบุคลากรในภาคอุตสาหกรรม และเสริมขีดความสามารถในการขับเคลื่อนเศรษฐกิจประเทศในปัจจุบันและอนาคต
ทั้งนี้ ที่ผ่านมาบริษัทได้ทำโครงการส่งเสริมกับภาคการศึกษามาอย่างต่อเนื่อง โดยเปิดให้โอกาสผู้ที่จบการศึกษาในระดับชั้นมัธยมศึกษาปีที่ 6 มาเป็นพนักงานในโครงการสรรหาคนรุ่นใหม่ สนับสนุนทุนการศึกษาต่อในระดับปริญญาตรี ปัจจุบันเป็นรุ่นที่ 28 เพื่อเปิดโอกาสในวิชาชีพ รวมถึงการรับนักศึกษาฝึกงานทวิภาคี ระดับ ปวส. มาฝึกงานในสายช่างและสายงานการบริการ และนักศึกษาระดับปริญญาตรีมาฝึกงานสหกิจศึกษาในบริษัท เพื่อให้นักศึกษามีโอกาสได้เรียนรู้ พร้อมปฏิบัติงานในสถานประกอบการจริง ช่วยเสริมทักษะประสบการณ์ให้พร้อมที่จะเข้าสู่ระบบการทำงานในอนาคตต่อไป
ด้าน นายสรศักดิ์ วิวัฒนสราญรมย์ อดีตนักศึกษาโครงการ TIME และปัจจุบันเป็นพนักงานบริษัท บริษัท พีรพัฒน์ เทคโนโลยี จำกัด (มหาชน) ในตำแหน่ง วิศวกรวิจัยและพัฒนาผลิตภัณฑ์ กล่าวว่า นับเป็นโอกาสที่ดี ที่ได้เป็นส่วนหนึ่งของโครงการ TIME ซึ่งเป็นโครงการที่เปิดโอกาสให้นักศึกษาระดับปริญญาโท ได้เรียนรู้และฝึกทักษะในสถานประกอบการเสมือนเป็นพนักงาน ช่วยทำให้เกิดการพัฒนากำลังคนตามความต้องการของภาคอุตสาหกรรม ทำให้มีโอกาสได้เข้ามาเรียนรู้การทำงาน สามารถนำทฤษฎีมาปรับใช้ในการปฏิบัติงาน และประยุกต์ใช้ในการทำวิจัย จนสามารถพัฒนานวัตกรรมต่าง ๆ ให้แก่ บริษัท พีรพัฒน์ เทคโนโลยี จำกัด (มหาชน) ตลอดระยะเวลา 2 ปี ที่เข้ามาเรียนรู้งาน จนได้รับการคัดเลือกให้บรรจุเป็นพนักงานประจำ  ท้ายสุดนี้ ขอขอบคุณโครงการ TIME และบริษัท พีรพัฒน์ เทคโนโลยี จำกัด (มหาชน)  ที่มอบโอกาสให้เข้ามาเรียนรู้งาน รวมถึงการคอยซัพพอร์ตดูแลให้คำปรึกษา ให้ความรู้ จนได้รับประสบการณ์และมิตรภาพดีๆ ที่เกิดขึ้น